Nepal - Geopende Deure
Christelike bevolking 4.3% Christene in die land
2020 Ranglysposisie 32
2019 Ranglysposisie 32
In Nepal is die grootste bron van Christelike vervolging die radikale Hindoe-groepe, wat Nepal weereens in ’n Hindoe-staat wil omskep. Hierdie radikale Hindoe-groepe het noue bande met die Hindoetva-groepe in naburige Indië.
Christene vanuit ŉ Hindoe-agtergrond en wat aktief is in die verkondiging van die Evangelie, ervaar die meeste vervolging. Hulle staar druk van hul families, gemeenskappe, plaaslike owerhede en Hindoe-priesters in die gesig. Vroue en meisies ervaar dikwels liggaamlike geweld van hul families en kan deur die samelewing verstoot word. Die radikale Hindoes buit soms die voortdurende politiese onstabiliteit in die land uit deur Christene aan te val – dikwels ongegrond. Dorpies raak gereeld ’n baie vyandige omgewing vir Christene in die gemeenskap.
“Die mense wat ons aangerand het, bly naby aan ons huis. Hulle pik op ons oor kleinighede, maar ons bly eerder stil, want ons is bekommerd oor ons kinders se veiligheid.”
– Sunita* van Nepal
Sunita is die vrou van ’n plaaslike pastoor. Hulle was besig om hul wa af te laai toe hulle deur ’n naburige familie aangeval is, wat voorheen gedreig het om hulle seer te maak indien hulle nie ophou om die Evangelie te verkondig nie.
Bid vir Nepal
Bid dat die ewige hoop van Nepalese Christene die verskillende struikelblokke in hul daaglikse lewens sal oorskadu.
Bid vir Christene vanuit ’n Hindoe-agtergrond, wat die alomteenwoordige bedreiging van geweld en aanvalle van Hindoe-radikales ervaar. Bid vir hulle vir veiligheid en om God se nabyheid en liefde vir hulle te ervaar.
Bid vir God se beskerming vir vroue en meisies teen liggaamlike geweld en verwerping.
Geopende Deure voorsien deur plaaslike vennote Bybels en opleidingsmateriaal aan Christene. Ons help om gelowiges voor te berei op vervolging, en voorsien noodleniging en geletterdheidsopleiding vir volwassenes. Die slagoffers van vervolging word ook so gou as moontlik bereik en ondersteun, insluitend met regshulp.